《秋城夜雨寄忆公纶山中》
明代·伍瑞隆

山城秋夜雨，落木坐萧森。思妇闺中泪，羁人病里心。

冷逐霜钟苦，声回晓漏沉。寂寥君不见，去住感偏深。

并入还家梦，俱成倚柱吟。小山丛桂在，试过一登临。

作者简介：伍瑞隆（一五八五 — 一六六六），字国开，号铁山，晚号鸠艾山人。香山（今中山）人。弱冠补弟子员。明熹宗天启元年（一六二一）解元。明思宗崇祯十年（一六三七）副榜。初授化州教谕，修《高州府志》，以信史称，擢翰林院待诏，迁户部主事，再迁员外郎，管仓场。十五年，任河南大梁兵巡道，旋署藩臬两司。谢病归。南明绍武帝立，拜太仆寺正卿。明亡，隐居邑之鸠艾山中。卒年八十二。善诗书画，有《临云集》、《辟尘集》、《少城别业近草》、《鸠艾山人赋》等。清康熙《香山县志》卷七、清乾隆《香山县志》卷六有传。